google/wiki40b huggingface dataset:
Norsk kunstnerleksikon

Norsk kunstnerleksikon er et vitenskapelig leksikon over bildende kunstnere, arkitekter og kunsthåndverkere i Norge. Leksikonet ble  utgitt på papir av Universitetsforlaget, det redaksjonelle ansvaret hadde Nasjonalgalleriet med underavdeling hos Riksantikvaren. Verket ble utgitt i fire bind; bind én  i 1982, bind to i 1983 og bind tre og fire ble utgitt i 1986. Verket eies nå av Nasjonalgalleriet, og en digital utgave av bind én og to publiseres i fulltekst av Store norske leksikon AS.

Innhold

Målet har vært å utgi et fullstendig leksikon over norske kunstnere fra reformasjonen fram til utgivelsen. Leksikonet omfatter malere, billedhuggere, grafikere og tegnere. Folkekunst er representert med rosemalere og treskjærere. Fra eldre tid er bilthuggere og gullsmeder tatt med, og fra nyere tid arkitekter, kunsthåndverkere, tekstilkunstnere og et utvalg interiørarkitekter og designere.

Arkitekter

Leksikonet gir den mest omfattende oversikt over norske arkitekter. Riksantikvaren har vært ansvarlig for registreringen av arkitekter virksomme før 1940. Arkivet for denne delen av leksikonet oppbevares hos Riksantikvaren. Det har vært et mål å få størst mulig dekning etter ca. 1850, da arkitektyrket ble mer spesialisert, fram til 2. verdenskrig. For arkitekter virksomme etter 1940 har Norsk arkitekturmuseum med hjelp fra NALs bibliotek samlet inn og skrevet artiklene. En komité nedsatt av styret for Norsk arkitekturmuseum har vært rådgivende for utvelgelsen, og det er foretatt et meget begrenset utvalg blant «nålevende, aktivt praktiserende arkitekter».

Digitalisering

På 90-tallet ble leksikoninnholdet omformet til SGML-standardisert format med tanke på fremtidig digital tilgjengeliggjøring. Dette arbeidet ble ikke sluttført. I 2007 samlet Nasjonalmuseet for kunst, arkitektur og design sammen alt eksisterende filmateriale og startet et prosjekt for å publisere en nettversjon av leksikonet. Daværende ABM-utvikling (nå Norsk kulturråd) gikk inn som samarbeidspartner for prosjektet. Nasjonalmuseet arbeider i dag med datarydding og innholdsretting for å forberede nettpubliseringen. Nettpubliseringen startet i oktober 2013 på plattformen til Store norske leksikon AS med bind 1 og 2 (A-M).
I løpet av 2012 ble Norsk kunstnerleksikon skannet og gjort digitalt tilgjengelig gjennom Nasjonalbibliotekets tjeneste Bokhylla. Bøkene publiseres der som bildefiler, men teksten er søkbar gjennom den interne søkemotoren på Nasjonalbibliotekets nettsted.
Imathia

Geografi

Sørøst i Imathia ligger Pieriafjellene og i vest Vermionfjellene. Den lengste elven er Aliakmon som renner i sør og øst. Reservoaret på elven strekker seg også inn i Kozani. Det laveste punktet i prefekturet er ved Thermaikosbukten og det høyeste punktet er Vermio i vest.

Historie

Områder rundt Imathia var først under makedonsk styre. I antikken inkluderte Imathia Edessa og Aiges, den antikke hovedstaden i Berroia (Veria), Kitios og flere andre.
Seinere ble Imathia annektert av Romerriket og i middelalderen av Østromerriket og fra 1400-tallet frem til balkankrigene i 1913 av Det osmanske riket. I motsetning til de sentrale og sørlige områdene av Hellas ble prefekturet først en del av Hellas under balkankrigene og etter traktatene fra București og London. Folketallet eksploderte og flere jordbruksområder ble utvidet. Veria fikk elektrisitet og de store veiene ble asfaltert. Under den gresk-tyrkiske krigen kom flere flyktninger fra Lilleasia til Imathia og bygde flyktningleirer og hus, og flere landsbyer ble grunnlagt.
Imathia ble hardt rammet av den andre verdenskrigen og den påfølgende greske borgerkrigen. Imathia ble først et prefektur i 1947 og Veria vart prefekturhovedstad. Fram til da hadde området hørt til Thessaloniki prefektur.

Jordbruk

Jordbruket er i stor grad basert på fersken og jordbær. Syltetøyet Naousa er den mest kjente eksportartikkelen fra området.

Klima

Imathia har hovedsakelig middelhavsklima med varme somre og kjølige vintre. I de sentrale og vestlige områdene og i Vermiofjellene kan en få nokså kjølige forhold om vinteren.
Celatoxia

Utseende

Små blåvinger (vingespenn 20-25 millimeter) uten stjerter på bakvingene. Oversiden er brun med et stort, hvitt felt midt på vingen og noen felter med blå skjell, eller for det meste blå. Undersiden er lysgrå med mørkgrå flekker.

Utbredelse

Slekten er utbredt i Sørøst-Asia, nord til Himalaya og Yunnan.
Mariano Ricafort Palacín y Ararca

Militær øverstkommanderende i visekongedømmet Peru

Mariano Ricafort tjenestegjorde som generalløytnant og øverstkommanderende for kampene mot frihetskjempere i visekongedømmet Peru i Sør-Amerika mellom 1814 og 1824. Han hadde opererte særlig i områdene rundt Cusco, Arequipa og Huancavelica, og ble «perpetuell» ambassadør for La Paz (i dagens Bolivia), der han hadde vært intendant fra 1816 til 1817. Han var kjent for blodige grusomheter under sin brutale fremferd mot opprørsstyrkene. Han vendte deretter tilbake til Spania.

Ankomst til Filippinene

Han reiste fra Cádiz i Spania i 1824 og ankom Manila den 14. oktober 1825 for å begynne sin tjeneste som generalguvernør og generalkaptein for de filippinske øyer. Noe av det første han fikk i stand, var å arrangere en ukelang fiesta i adventstiden fra 18. til 23. desember 1825 for å feire overleveringen av et portrett av kong Ferdinand II, malt av den kongelige portrettmaler Vicente Lopez, og som var kongens takkegave til Filippinene for øyenes troskap til kronen. Særlig Manilas kinesere var ivrig med på fiestaen, og to nye pagoder ble bygd i sakens anledning.

Nedkjempelse av selvstendighetsbevegelsen på Bohol

Ricaforts styre er blitt anklaget for å ha vært svært ineffektivt og korrupt. Men det var likevel han som klarte å føre øya Bohol i Visayas tilbake til spansk styre etter over 80 års opprør. Han sendte først Jose Lazaro Cairo; han landsteg på Bohol med en blandet spansk-cebuanofilippinsk styrke på 2.200 menn den 7. mai 1827. Det skulle ta over et års kamper og nok en spansk ekspedisjon, under kaptein Manuel Sanz (kom til Bohol i april 1828) før de siste rester av motstand var knust. Den 31. august 1829 markerer dagen når Bohol var helt under spansk kontroll.

Reformer på Filippinene

Den 13. oktober 1828 utsendte Ricafort et edikt som forbød penger fra opprørske deler av Sør-Amerika: Penger derfra med ord som  "República", "Independiente" og "Libre" ble forbudt som betalingsmiddel. 
Ricafort forbød utlendinger på de filippinske øyer å drive som grossister; denne handelen ble nasjonalisert. Han gav også instruksjoner for det spanske styre av Marianas-øyene den 17. desember 1828. Den 2. mai 1830 grunnla han et dominikanerkollegium i Ocaña i Spania for å utdanne dominikanere som skulle sendes til Kina og Filippinene (approbert 15. august 1831). Den 23. desember 1830 vendte han tilbake til Spania.

Guvernør på Cuba

I mai 1832 ble han igjen utnevnt til oversjøisk tjeneste, nå som generalkaptein, dvs. guvernør, på Cuba med sete i Havanna, en stilling han hadde i to år.

Senere embeder

Senere gjorde han igjen tjeneste i Peru. I 1837 og 1838 var Ricafort senator i Spania, for provinsen Huesca.
Elverum prestegård

Elverum prestegård ligger vel 300 meter sørvest for Elverum kirke. Prestegårdsbygningen er et laftet bygg i to etasjer oppført i 1829–34. Anlegget ble restaurert og modernisert i 1979. Hovedbygningen er fredet, og det finnes også et vognskjul og en forpakterbolig fra 1840 der bare eksteriøret er fredet.
Lepraarkivene i Bergen

Innhold

Lepraarkivene inneholder arkivmateriale fra Overlegen for den spedalske Sygdom, fra ulike institusjoner for leprapasienter, regnskap, forskingsmateriale o.l.
Students t-fordeling

Students t-fordeling (ofte kalt kun t-fordeling) er en kontinuerlig sannsynlighetsfordeling som brukes ved små sannsynlighetsutvalg (tommelfingerregel under 50).
Fordelingen er oppkalt etter den britiske kjemikeren William Sealy Gosset som redgjorde den under pseudonymet Student. T-fordelingen er sammenlignbar med normalfordelingen ved at den er kurveformet og er symmetrisk rundt gjennomsnittet. T-fordelingen har derimot en lavere snittverdi og høyere varians som følge av kurtosis. T-fordelingen vil gå mot en normalfordeling etterhvert som antall observasjoner går mot uendelig.
Æthelswith

Etymologi

Navneleddet Æthel er dannet av gammelengelske æthel, «edel». Den norrøne formen av leddet var Aðal. Navneleddet swith har opprinnelse i gotiske swinþs, «sterk». Norrøne former av navneleddet er svinnr og sviðr.
Idrettslaget Gneist

Idrettslaget Gneist holder til ca. 2 mil sør for Bergen sentrum i Ytrebygda bydel. IL Gneist ble stiftet 16. desember 1945 og har lokaler på Liland, like ved klubbens hovedanlegg for fotball
Frem til år 2002 var Liland-banen gruslagt, men til sesongstarten 2003 ble det lagt kunstgressdekke på banen. Dessuten ble det bygget en ny grusbane. Noen år senere fikk også denne grusbanen kunstgress. Den kraftige oppgraderingen har ført til at klubbens andre fotballbane, Sandsli Stadion (grus), har fått færre brukere, til tross for at den ligger mer sentralt. Til innendørsidrettene disponerer klubben Sandslihallen. Kapasiteten i hallen var sprengt, og det var derfor konkrete planer om å bygge en ny hall ved siden av Sandslihallen. Det er nå blitt laget en hall på baksiden av Sandslihallen som fungerer som Hall 2. For å dekke mest mulig av etterspørselen, tar klubben også i bruk gymsalene i de nærliggende skolene.
Idrettslaget har avdelinger for alpin, friidrett, klatring, orientering, turn, håndball, fotball og volleyball. I 1987 gikk klubbens friidrettsgruppe inn i overbygningsklubben BFG Fana.
IL Gneist hadde 2 757 medlemmer per 31. desember 2006 og ble i 2007 Hordalands største idrettslag målt i antall medlemmer. Den største gruppen er fotball med sine 1 476 medlemmer per 31. desember 2006, foran turn med 624 medlemmer. (Det er mulig å være medlem i flere grupper samtidig.)
Friidrettsgruppen Gneist Friidrett holder til på Fana Stadion.

Den desidert største aldersgruppen er 6–12 med 1 418 medlemmer. Gneists høye medlemstall blant de unge skyldes først og fremst at klubben har god kontakt med de lokale barneskolene, og det er ikke uvanlig at alle guttene i samme klasse begynner samtidig og danner et eget 7er lag i fotball

Håndball

Klubbens håndballag for kvinner spiller i 2. divisjon sesongen 2017/18, men rykker opp til 1. divisjon sesongen 2018/19 skulle Glassverket trekke sitt lag i Eliteserien.
Klubbens håndballag for menn spiller i 4. divisjon sesongen 2017/18, men rykker opp til 3. divisjon sesongen 2018/19.

Volleyball

Klubben har et volleyball lag for herrer som spiller i 2. divisjon sesongen 2018/2019. De har flere ganger hatt muligheten til å rykke opp til 1. divisjon, men har takket nei på grunn av økonomiske årsaker. Klubben har også et volleyball lag for gutter U-13 til og med til U-19
2101 Adonis

2101 Adonis er en nær-jord asteroide, og en av de første som ble oppdaget. Den er også en Apollo-asteroide og den andre som ble oppdaget. Asteroiden ble oppdaget den 12. februar 1936 av den belgiske astronomen Eugene Delporte.
Omløpstiden er 2.56 år. Asteroiden er sannsynligvis kilden til en eller flere meteorsvermer.
Asteroidens nære bane gjorde den vanskelig å observere etter oppdagelsen, og Adonis var lenge en tapt asteroide inntil den i 1977 ble gjenoppdaget av den amerikanske astronomen Charles T. Kowal.
2101 Adonis er mest sannsynlig en utdødd komet.
Svømming under de britiske imperie- og samveldeleker 1958

Svømming under de britiske imperie- og samveldeleker 1958. Svømming var en av flere sporter under de britiske imperie- og samveldeleker (British Empire and Commonwealth Games) som ble arrangert i Cardiff i Wales i perioden 18. til 26. juli 1958. Det var de sjette lekene i det som kom til å bli Samveldelekene (Commonwealth Games) fra 1978. De fire første lekene het de britiske imperielekene (British Empire Games) de neste fire (1958-1966) het (British Empire and Commonwealth Games). I lekene i 1958  ble det konkurrert i femten øvelser, åtte for menn og sju for kvinner. Australia ble beste nasjon med elleve gullmedaljer foran England med tre.
Vi Menn Båt

Vi Menn Båt er et norsk magasin som dekker stoffområdene båt og båtliv. Vi Menn Båt kommer med seks utgaver i året.
Utgiver er Egmont Hjemmet Mortensen som også utgir mannebladet Vi Menn.
De åtte eksentrikere fra Yangzhou

De åtte eksentrikere fra Yangzhou (forenklet kinesisk: 扬州八怪; tradisjonell kinesisk: 揚州八怪; pinyin: Yángzhoū Bā Guài) er en tradisjonell gruppering av åtte kinesiske malere fra Qingdynastiets tid som avviste samtidens normer innen malerkunsten og utviklet en mer ekspressiv og individualistisk stil.
Uttrykket reflekterer også at de også var markante og sterke personligheter som brøt med konvensjonene. De fleste av dem kom fra beskjedne eller vanskelige kår.
De åtte tjente som inspirasjon for en rekke andre malere, som blant andre Gao Fenghan.
The Fifth Estate

Handling

Filmen tar for seg de tidlige dagene til nettsiden WikiLeaks, og forholdet mellom oppfinner Julian Assange (Benedict Cumberbatch) og Daniel Domscheit-Berg (Daniel Brühl), som hadde troen på Assange fra begynnelsen av og som var hans største supporter og etterhvert nærmeste medarbeider. Vennskapet fikk en rift når nettsiden ble større og mer innflytelsesrik grunnet deres idealistiske forskjeller. Forholdet mellom dem ble aldri det samme selv om WikiLeaks på godt og vondt revolusjonerte og endret verdenshistorien.
Universitetsavisa

Forløpere

Før Universitetsavisa ble utgitt første gang, hadde dels UNIT, dels enhetene innenfor UNIT, utgitt ulike intern- og nyhetsaviser gjennom årene.
I 1971 utkom første hefte av Nytt fra Universitetet i Trondheim. Universitetet, som da besto av de tre tidligere selvstendige institusjonene AVH, NTH og Vitenskapsmuseet (VM), ble opprettet ved stortingsvedtak i 1968. 
I 1986 skiftet nyhetsmagasinet navn til UNITnytt : nytt fra Universitetet i Trondheim. Samme år utkom også det første heftet av Gløs, som etter en tid fikk undertittelen internt blad for NTH's ansatte.  
I 1991 ble UNITnytt og Gløs slått sammen til Universitetsavisa. Den tidligere Ukebulletinen ble nedlagt og erstattet av Ukeavisa, senere Nye ukeavisa, som var vedlagt Universitetsavisa annenhver uke i perioden 1991–1995.
Allerede i 1993 ble Gløs utskilt som egen avis igjen. Begrunnelsen fra NTHs Informasjonsavdeling var at Universitetsavisa ikke fulgte opp sin formålsparagraf om å dekke NTHs og de andre UNIT-enhetenes behov for intern informasjon.
I 1996 ble NTNU dannet, ved at de fire institusjonene i Universitetet i Trondheim ble slått sammen med Kunstakademiet i Trondheim og Musikkonservatoriet i Trondheim til ett universitet. Kollegiet (styret) bestemte da at universitetet skulle ha bare én avis – og navnet skulle være Universitetsavisa.
Fekting under Asialekene 1994

Fekting under Asialekene 1994. Fekting var en av sportene under de tolvte Asialekene som ble arrangert i Hiroshima i Japan i oktober 1994. Det var femte gangen som fekting var med på programmet i Asialekene. Det var i alt åtte øvelser, seks for menn og to for damer. Damene konkurrerte i florett individuelt og i lagkonkurranse. Mennene i lag og individuelt i kårde, sabel og florett
Theodosia chewi

Utseende

En middelsstor (ca. 20-25 millimeter), litt avlang, grønt eller kobberaktig metallisk farget gullbasse, dekkvingene gjerne gulbrune. Hannene har horn både på hodet og pronotum, disse går mot hverandre slik at de danner en klype. Beina, særlig hannenes forbein, er lange og slanke.

Levevis

Arten lever i regnskog.

Utbredelse

Arten lever på Borneo (Sabah).
Hellas' kvinnelandslag i strandhåndball

VM i beachhåndball

Hellas' kvinnelandslag i beachhåndball vant VM i beachhåndball 2018, etter at de slo Norge på shoot-out i finalen.

EM i beachhåndball

Hellas deltok første gang i EM ved EM i beachhåndball 2007. Her kom de på 14.-plass av de 18 lagene som deltok.  
De deltok ikke ved EM i beachhåndball 2009 i Larvik, men deltok igjen ved EM i beachhåndball 2011, som ble arrangert i Umag i Kroatia. Der kom de på 14. og sisteplass i turneringen. 
I juli 2013 deltok de ved EM i beachhåndball 2013 i Randers i Danmark, der de kom på 11.-plass. De deltok ikke i EM i beachhåndball 2015. I EM i beachhåndball 2017 kom de på sjetteplass.
Somebody's Darling

Somebody's Darling var en norsk country-duo startet av Liz Tove Vespestad og Tine Valand. Vespestad og Valan traff hverandre i Newcastle i 1988, og fant der ut at begge hadde stor interesse for musikk.
Zeiraphera griseana

Utseende

En middelsstor (vingespenn 16–22 millimeter), brunspraglete vikler. En del av skjellene i forvingen har hvit spiss, slik at vingen får bittesmå, hvite flekker («mel-dryss»). Ellers har vingen få påfallende tegninger, men der er gjerne et skrått, mørkere tverrbånd i den ytre delen. Bakvingen er brun. Arten er større enn de fleste andre viklere som lever på bartrær.
Larven er gulgrå med svart hode.

Levevis

Larvene lever først og fremst på lerk (Larix decidua), men kan også forekomme på andre bartrær. Arten kan ha bestandsutbrudd og gjøre noe skade, først og fremst på lerk men også på sembrafuru (Pinus cembra), furu (Pinus sylvestris) og gran (Picea abies). De voksne viklerne flyr i juli-september, om kvelden. Eggene legges på årsskuddene til vertstreet, der de overvintrer før de klekkes. Masseforekomster kan skje omtrent hvert tiende år, da kan arten gjøre betydelig skade ved å beite ned nålene på trærne, for store trær betyr dette vanligvis bare en liten reduksjon i vekstfarten, men på unge trær kan toppskuddene ødelegges slik at trærne får varig skade. I Norge er skader bare påvist i fjellskog (over 500 meter over havet) i Hedmark og Oppland, sist i 1968/69.

Utbredelse

Arten er utbredt i Europa, unntatt i sørøst, og finnes også i det nordlige Asia østover til Japan, og i Alaska.
Den er vanligst der det vokser mye lerk, som i det nordlige Sibir og i Alpene.
I Norge er den funnet over hele landet unntatt på Nordvestlandet og deler av Nord-Norge.
Charta 08

Charta 08 (kinesisk: 零八宪章; pinyin: Língbā Xiànzhāng) er et politisk manifest for politisk reform i Folkerepublikken Kina som er blitt undertegnet av 303 kinesiske tjenestemenn, jurister og intellektuelle. Det ble offentliggjort den 10. desember 2008, som er den internasjonale dagen for menneskerettighetene. Manifestet var inspirert av den tsjekkoslovakiske politiske manifestet Charta 77. Innen en måned etter den dato hadde antallet underskrivende kinesiske aktivister økt til omkring 7 000. De kinesiske myndigheter har gått hardt frem mot flere av undertegnerne, som for eksempel Liu Xiaobo, som i 2009 ble ilagt en fengselsstraff på elleve år.
Daiki Wakamatsu

Karriere

Daiki Wakamatsu startet sin profesjonelle karriere i Cosmo Oil Yokkaichi i 1995. Han har også spilt for Montedio Yamagata, Shimizu S-Pulse, Oita Trinita og Omiya Ardija.
Arbeidsinstituttet Buskerud

Arbeidsinstituttet i Buskerud (AIB) er et læringssted for ungdommer i alderen 16 til 24 år, som for en periode har behov for et annet tilbud enn den ordinære videregående skolen. Skolen tilbyr primært opplæring i trearbeid, mekaniske fag, kantine- og catering, media, salg, service og kunst og design. Tilbudet er fordelt på de fire avdelingene Drammen, Kongsberg, Ringerike, og Midtfylket.
I 2011 ble det opprettet et nytt studium i Appreciative Inquiry ved Høyskolen i Buskerud, med studiested AIB, avdeling Drammen. Appreciative Inquiry er et tankesett som bygger på positiv psykologi. AIB har utviklet en unik kompetanse på det å skape et godt gruppemiljø, og har selv tatt initiativ til å kurse andre videregående klasser som har hatt utfordringer med fravær og umotiverte elever.
I august 2011 ble det innlemmet som et av fire prosjekt (Pøbelprosjektet, GatekunstAkademiet, Kjør for livet) i Kronprinsparets humanitære fond, for støtte gjennom 3 år.
Nominasjoner til Nordisk råds litteraturpris fra Åland

Nominasjoner til Nordisk råds litteraturpris fra Åland kom første gang i 2011. 
Siden 1962 har Nordisk råd årlig delt ut Nordisk råds litteraturpris for et litterært verk skrevet på et av de nordiske språkene. Fra starten i 1962 ble det årlig nominert to bøker fra hvert av landene Danmark, Finland, Island,  Norge og Sverige. Fra 1985 kan det også nomineres ei bok årlig fra Færøyene, Grønland og det samiske språkområdet når det er aktuelle kandidater. Åland er rent svenskspråklig og forfattere fra øyene har tidligere kunne nomineres gjennom de finske nominasjonene, som vanligvis er en finskspråklig og en finlandssvensk bok.
Sozialdemokratische Partei des Saarlandes

Sozialdemokratische Partei des Saarlandes (SPS) var et sosialdemokratisk, politisk parti i det autonome Saarland, som mellom 1946 og 1956 eksisterte under beskyttelse av Frankrike. Partiprogrammet tilsvarte i det vesentlige det til SPD i Vest-Tyskland, men det arbeidet også innenfor Saarlands handels- og valutaunion med Frankrike.
Piers Morgan Live

Piers Morgan Live (frem til 2013 kjent som Piers Morgan Tonight) er et direktesendt amerikansk talkshow og aktualitetsprogram med briten Piers Morgan som gikk på CNN fra 2011 til 2014. Programmet ble satt inn etter at Larry King Live ble nedlagt i desember 2010.
Programmet ble nedlagt våren 2014 grunnet lave seertall.
Narve (navn)

Etymologi

Narve har opprinnelse i det norrøne navnet Narfi, dannet av urnordiske *nǫrr, «smal».
Narfi er en islandsk form av navnet, og Narvi en færøysk form. Narvid er en variant av navnet kjent brukt i Norge.
Disaulax

Utseende

En middelsstor, slank og langbeint trebukk, mørkbrun med en gul lengdestripe på hver side. Antennene er lange og tynne, de fem innerste leddene kledt med påfallende, lange, mørke hår.
Pronotum er tønneformet, dekkvingene nesten parallellsidige. Beina er lange og tynne med tydelig klubbeformede lår og tynne legger.

Utbredelse

Arten lever i det østlige Brasil og Paraguay.
Nettkamera

Et nettkamera (populært webcam) er et digitalt kamera som brukes til å kommunisere med andre over internett eller som et overvåkningskamera slik at man kan gå inn på en nettadresse å se. Bildene blir som oftest sendt til en annen person i sanntid over Internett.
Fylkesvei 1388

Fylkesvei 1388 går mellom Kroer kirke og Rød i Ås kommune. Veien er 1,2 km lang.
Frem til 2019 hadde veien betegnelsen Fylkesvei 60.
Heksagram

Heksagram (fra gresk hexa-, seks- og gram, tegning) er et stjerneformet polygon. Det er en tolvkantet figur som er sammensatt av to symmetriske og likesidete trekanter, slik at det dannes et heksagon inne i stjernen. Figuren kan tegnes som to trekanter flettet inn i hverandre, en enhetlig, flatemessig figur uten slik fletting, eller i bare en sammenhengende strek eller linje.
Heksagrammet kan være utformet som en grafisk figur, ofte ved hjelp av én strek. Tegnet, hogd eller risset inn slik, kan vi se denne figuren helt tilbake til bronsealderen og senere gjennom tidene. Vi finner heksagrammet i mange land og i mange forskjellige kulturkretser. Det kan være ment som et rent dekorativt element. Heksagrammet kan nok ofte også være ment som et symbol, med betydninger og tolkninger som veksler en del, avhengig av tid og sted. 
Figuren finnes i en rekke norske og utenlandske bumerker fra middelalderen og opp mot nyere tid. I bumerker kan vi se det med flere varianter som har noe forskjellige utforminger av detaljene: for eksempel med ujevne spisser, med tillegg og/eller fradrag av bistreker, og på andre måter.
Vi ser også heksagrammet i noen våpenskjold. Figuren har brede linjer i våpenskjold, slik at den blir tydelig på avstand og kan ha heraldiske tinkturer (farger).
Heksagrammet har i den jødiske tradisjonen navnet Davidstjernen. Det står i dag formet av brede sammenhengende linjer, og med blå farge, i Israels nasjonalflagg, på israelske frimerker m.m.
Figuren har en likhet med pentagrammet som også er en stjernelignende figur. Pentagrammet har fem spisser og kan også bli tegnet i en strek.
Med heksagram kan også menes det kinesiske symbolsystemet fra I Ching med seks streker under hverandre og oppdelt på forskjellige måter. Dette symbolet er blant annet benyttet i Sør-Koreas flagg.
Figuren blir også brukt som symbol i okkulte sammenhenger. Da kan heksagrammet ha forskjellige betydninger og til dels bli tillagt en magisk kraft.